Ministar znanosti i obrazovanja Pavo Barišić danas je bio u Opatiji na skupu ravnatelja osnovnih i srednjih škola te učeničkih domova. Kada su ga nakon otvaranja skupa novinari zamolili da ocijeni stanje u hrvatskom školstvu, Barišić ga je ocijenio sa solidnih -4, ustvrdivši da unatoč uvriježenom mišljenju, stanje i nije toliko loše.

U današnjem istupu ministar je na nekoliko razina branio aktualni sustav, a mi smo izvukli citate koji su nam se učinili najzanimljiviji.

1. Rezultati PISA istaživanja su zapravo OK

Ministar je iznio pomalo neobičnu teoriju oko PISA istraživanja, u kojima naši učenici redovito ostvaruju ispodprosječne rezultate. Gospodin Barišić kaže da rezultati zapravo i nisu tako loši jer da po nekim pokazateljima, poput čitanosti ili inovacija, “naši učenici imaju bolje rezultate od nekih zemalja svijeta koje se smatraju vodećim po inovacijama, poput Izraela”.

2. Uopće ne zaostajemo toliko po izdvajanju za obrazovanje

U Hrvatskoj na obrazovanje odlazi 4.7 posto proračuna, a europski prosjek je 4.9 posto, kaže ministar.

3. Sustav zapravo, nikada nije imao toliko love

U uvodnom dijelu skupa Barišić je rekao da sustav obrazovanja, uz povećanja proračunskih sredstava zahvaljujući 12 milijardi kuna iz europskih fondova za obrazovanje, nikada do sada nije imao toliko novca za ulaganje i razvoj.

4. Naši nastavnici revno prate stručne skupove

Po nekim pokazateljima prednjačimo u Europi, kaže Barišić. Na primjer , 97 posto nastavnika i učitelja prati stručne skupove i predavanja, što je znatno iznad europskog prosjeka, a u Hrvatskoj najmanje učenika koji u ranim fazama napuštaju obrazovni sustav u Europi.

5. Škole su nam dobro opremljene

Po opremljenosti škola stanje nije toliko loše. Tu smo u europskom prosjeku.